शंकर जी ने अर्जुन से कहा- ‘अर्जुन! तुम्हारे जैसा शूर और धीर क्षत्रिय दूसरा नहीं है। तुम्हारा तेज और बल मेरे समान है। मैं तुम पर प्रसन्न हूँ। तुम सनातन ऋषि हो। तुम्हें मैं दिव्य ज्ञान देता हूँ। इसके प्रभाव से तुम शत्रुओं और देवताओं को भी जीत सकोगे।’ अर्जुन ने कहा- ‘भगवन्! यदि आप मुझ पर प्रसन्न हो तो अपना दिव्य ‘पाशुपतास्त्र’ मुझे प्रदान कीजिए। वह ब्रह्मशिर अस्त्र प्रलय के समान जगत का नाश करता है, उस अस्त्र से मैं युद्ध में सबको जीत सकूँगा।’ भगवान शंकर ने प्रसन्न होकर अर्जुन को अपना प्रिय पाशुपतास्त्र प्रदान किया और कहा कि इसे कभी भी भूल से निर्बल के ऊपर प्रयोग नहीं करना। महादेव जी ने अर्जुन को इस अस्त्र का प्रयोग से लेकर उपसंहार तक का तत्त्व रहस्य समझा दिया। अब पाशुपतास्त्र मूर्तिमान काल के समान अर्जुन के पास आया। अन्त में, भगवान शिव ने अर्जुन को स्वर्ग जाने की आज्ञा दी।